

VLADA REPUBLIKE HRVATSKE

Zagreb, 2. svibnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o sudjelovanju Republike Hrvatske u simulacijskoj vježbi upravljanja u krizama Organizacije Sjevernoatlantskog ugovora (CMX 19)  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**P r i j e d l o g**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_donijela

**O D L U K U**

**o sudjelovanju Republike Hrvatske u simulacijskoj vježbi upravljanja**

**u krizama Organizacije Sjevernoatlantskog ugovora (CMX 19)**

**I.**

 Republika Hrvatska sudjelovat će u simulacijskoj vježbi upravljanja u krizama Organizacije Sjevernoatlantskog ugovora (u daljnjem tekstu NATO) – CMX 19 (u daljnjem tekstu Vježba) koja će se održati u svibnju 2019. godine, a odvija se u državama članicama NATO-a, NATO strateškim zapovjedništvima i u sjedištu NATO-a u Bruxellesu.

**II.**

 Glavni cilj Vježbe na razini NATO-a je uvježbavanje procesa savezničkih konzultacija i kolektivnog odlučivanja u situacijama iz članaka 4. i 5. Sjevernoatlantskog ugovora, postavljenim u okvir hibridnog ratovanja.

 Ciljevi Vježbe na nacionalnoj razini su:

* podizanje svijesti strateške razine odlučivanja nadležnih tijela Republike Hrvatske o sustavima i procesima upravljanja u krizama u Republici Hrvatskoj i NATO-u
* stjecanje uvida u stanje nacionalnih sposobnosti i procedura odgovora na krize i njihovu komplementarnost s NATO procedurama
* uvježbavanje i validacija procedura donošenja odluka u situacijama kolektivne obrane i hibridnog ratovanja
* validacija izrađenih elaborata o implementaciji Mjera odgovora na krize NATO-a u Republici Hrvatskoj.

 Vježba je simulacijske prirode i neće zahtijevati stvarno raspoređivanje snaga na terenu.

**III.**

 Vježba se u pravilu provodi po načelu „obučavaj se na isti način na koji bi se borio“ i Vježbu provode ustrojstvene jedinice i osobe koje bi postupale i u stvarnim situacijama na temelju stvarnih procedura.

**IV.**

 U pripremi i provedbi Vježbe sudjeluju:

 - Ured predsjednice Republike Hrvatske

 - Ured predsjednika Vlade Republike Hrvatske

 - Ministarstvo vanjskih i europskih poslova

 - Ministarstvo obrane

 - Ministarstvo unutarnjih poslova

 - Ministarstvo financija

 - Ministarstvo mora, prometa i infrastrukture

 - Ministarstvo zdravstva

 - Ministarstvo gospodarstva, poduzetništva i obrta

 - Ured Vijeća za nacionalnu sigurnost

 - Sigurnosno-obavještajna agencija

 - Zavod za sigurnost informacijskih sustava

 - CARNET – Nacionalni CERT

 - Državni hidrometeorološki zavod

 - Stalno predstavništvo Republike Hrvatske pri Organizaciji Sjevernoatlantskog ugovora.

**V.**

 Ministarstvo obrane koordinirat će pripremu i provedbu Vježbe na nacionalnoj razini.

 Stalno predstavništvo Republike Hrvatske pri Organizaciji Sjevernoatlantskog ugovora zaduženo je za pripremu i provedbu Vježbe u sjedištu NATO-a u Bruxellesu u Kraljevini Belgiji.

 Ministarstvo obrane kao koordinator Vježbe može uputiti poziv za sudjelovanje u Vježbi Tajništvu Hrvatskoga sabora.

 Po potrebi Ministarstvo obrane može zatražiti sudjelovanje u Vježbi i drugih državnih tijela.

**VI.**

 Radi pripreme i praćenja provedbe Vježbe formira se Nacionalna upravljačka skupina Vježbe.

 Čelnici državnih tijela iz točke IV. ove Odluke odredit će svoje predstavnike u Nacionalnoj upravljačkoj skupini i o tome pisanim putem izvijestiti Ministarstvo obrane, u roku od tri dana od dana stupanja na snagu ove Odluke.

 Čelnik Nacionalne upravljačke skupine bit će predstavnik Ministarstva obrane.

 Nacionalna upravljačka skupina Vježbe izradit će uputu o provedbi Vježbe u Republici Hrvatskoj.

**VII.**

 Tijela iz točke IV. ove Odluke izradit će izvješće o sudjelovanju u Vježbi te ga dostaviti Ministarstvu obrane u roku od 15 dana od završetka Vježbe.

 Ministarstvo obrane objedinit će dostavljena izvješća te će objedinjeno izvješće s preporukama dostaviti tijelima iz točke IV. ove Odluke.

 Izvješće o rezultatima i uspjehu Vježbe koje se dostavlja NATO-u pripremit će i dostaviti Ministarstvo obrane, u skladu s rokom definiranim NATO dokumentima o provedbi Vježbe.

**VIII.**

 Ova Odluka stupa na snagu danom donošenja.

**P R E D S J E D N I K**

**mr. sc. Andrej Plenković**

**O B R A Z L O Ž E NJ E**

 Prema Strateškom konceptu NATO-a, upravljanje u krizama (*crisis management*) jedna je od tri temeljne zadaće Saveza. Dostizanje i održavanje sposobnosti neophodnih za uspješno izvršavanje te zadaće postiže se, između ostalog, i godišnjim održavanjem simulacijske vježbe upravljanja u krizama (*Crisis Management Exercise – CMX*).

 CMX je najveća simulacijska vježba NATO-a, kojom se uvježbavaju procedure upravljanja u krizama na strateškoj političkoj razini. Godišnje održavanje CMX vježbe osigurava značajnu platformu strateške razine za testiranje i validaciju postojećih i razvijajućih nacionalnih i savezničkih politika, koncepata i procedura u području upravljanja u krizama.

 Vježba se u najvećoj mogućoj mjeri provodi po načelu „obučavaj se na isti način na koji bi se borio“ što znači da vježbu provode osobe koje i u stvarnim situacijama provode slične postupke.

 S obzirom na to da je u vježbu uključeno civilno i vojno osoblje u državama članicama NATO-a, ove vježbe omogućuju nacionalnim tijelima nadležnim za upravljanje u kriznim situacijama upoznavanje s NATO procesima i procedurama, uvježbavanje nacionalnih procedura, stjecanje uvida u komplementarnost nacionalnih i NATO procedura i koncepata, kao i uočavanje eventualnih nedostataka nacionalnih sustava te slijedom toga izradu preporuka za postupanje.

 Republika Hrvatska redovito sudjeluje u CMXvježbama te se iskustva stečena sudjelovanjem značajno koriste u unaprjeđenju nacionalnih rješenja vezanih za upravljanje u krizama, osobito kroz proces implementacije komponenata NATO sustava odgovora na krize u Republici Hrvatskoj.

 Budući da se radi o simulacijskoj vježbi, provedba vježbe CMX 19 neće zahtijevati dodatna financijska sredstva iz Državnog proračuna Republike Hrvatske za 2019. godinu.